KIRJALLINEN KYSYMYS E-3783/98

esittäjä(t): Gerhard Schmid (PSE) komissiolle

(11. joulukuuta 1998)

Aihe: Lihanjalostusalan yritysten tarkastukset Euroopassa

Euroopan eläinlääketieteellisen ja kasvinsuojelualan tarkastusviraston tarkastajat valvovat määräysten noudattamista Euroopan unionin lihanjalostusalan yrityksissä.

1. Kuinka monta tarkastajaa yhteensä palkataan valvomaan lihanjalostusalan yrityksiä EU:ssa?

2. Kuinka monesta lihanjalostusalan yrityksestä nämä tarkastajat vastaavat yhteensä?

3. Kuinka moni näistä virkamiehistä puhuu saksaa?

4. Kuinka monesta saksalaisesta yrityksestä tarkastajat vastaavat?

5. Kuinka monta tarkastusta on suoritettu vuodesta 1997 lähtien Saksassa ja millä kielellä?

6. Kuinka moni tarkastaja puhuu ranskaa?

7. Kuinka monesta ranskalaisesta yrityksestä tarkastajat vastaavat?

8. Kuinka monta tarkastusta on suoritettu vuodesta 1997 lähtien Ranskassa ja millä kielellä?

9. Kuinka monessa tapauksessa Ranskan viranomaiset hyväksyivät tarkastuksen, jota ei ollut suoritettu ranskan kielellä?

Komission jäsenen Emma Boninonkomission puolesta antama vastaus

(10. helmikuuta 1999)

Vastuu yhteisön normien noudattamisen valvomisesta lihanjalostusalan yrityksissä kuuluu ensisijaisesti jäsenvaltioille. Komission tehtävänä, jota käytännössä hoitaa elintarvike- ja eläinlääkintätoimisto, on jäsenvaltioiden osalta ensisijaisesti valvoa, että jäsenvaltioiden järjestämät valvontaohjelmat ja tarkastusjärjestelmät toimivat tehokkaasti ja varmistavat yhteisön oikeuden normien noudattamisen ja ihmisten terveyden suojelemisen. Kolmansien maiden osalta komissio valvoo ensisijaisesti tuotanto-olosuhteiden ja tuotteiden markkinoille saattamisen yhdenmukaisuutta yhteisön eläinlääkintävaatimusten kanssa.

Ottaen huomioon komission roolin, kussakin jäsenvaltiossa toimivien lihanjalostusalan yritysten määrän ja tarkastajien määrän välillä ei ole suoraa yhteyttä. Elintarvike- ja eläinlääkintätoimistossa on tällä hetkellä 50 tarkastajaa. He eivät ole vastuussa jäsenvaltioiden suorittamien tarkastusten valvomisesta ainoastaan lihatuotteiden alalla, vaan myös muilla aloilla (lähinnä kalatuotteiden alalla), jos yhteisön oikeudessa on annettu komissiolle toimivalta suorittaa tarkastuksia. Tarvittaessa tarkastajia saatetaan kutsua tekemään tarkastuksia myös kolmansissa maissa.

Koska suurin osa tarkastajista osaa useampia yhteisön kieliä, (toimiston perussäännön mukaan heidän täytyy osata ainakin kahta niistä), on mahdotonta tietää tarkalleen kuinka monet tarkastajat puhuvat saksaa tai ranskaa.

Näissä tarkastuksissa komission asiantuntijoilla saattaa myös olla mukana jäsenvaltioiden omia asiantuntijoita, joiden nimet ovat komission vahvistamassa luettelossa (ks. erityisesti paikanpäällä tapahtuvista jäsenmaiden eläinlääketieteen alan tarkastusmuodollisuuksista 4 päivänä helmikuuta 1998 tehdyn päätöksen 98/139/EY(1) 4 ja 5 artikla, sekä kolmansissa maissa suoritettavista vastaavista tarkastuksista 4 päivänä helmikuuta 1998 tehdyn päätöksen 98/140/EY 3 ja 4 artikla). Päätöksen 98/139/EY 3 ja 4 artiklassa edellytetään myös jäsenvaltion nimeämien asiantuntijoiden toimivan yhteistyössä alueella, jolla tarkastukset tehdään. Tästä syystä kieliongelmia ei pitäisi ilmetä.

Vuosina 1997 ja 1998 komission eläinlääkintätarkastajat tekivät viisi tarkastuskäyntiä saksalaisiin lihanjalostusalan yrityksiin. Neljällä näistä käynneistä oli mukana saksaa puhuvia viranomaisia. Saman ajanjakson kuluessa tehtiin neljä tarkastuskäyntiä ranskalaisiin lihanjalostusalan yrityksiin. Yhdellä käynnillä oli mukana viranomainen, joka ei puhunut ranskaa.

Tarkastuksia tekevät tarkastajat, jotka ovat asiantuntijoita juuri kyseessä olevalla alalla. Tarkastajat pyrkivät myös mahdollisuuksiensa mukaan puhumaan sen jäsenvaltion kieltä, jossa ovat käymässä. Jos tämä ei ole mahdollista, tulkkausapua voidaan antaa jäsenvaltion viranomaisten suostumuksella. Komission tietoon ei ole tullut yhtään Ranskaan tai Saksaan tehtyä tarkastuskäyntiä, jonka johdosta jäsenvaltioiden viranomaiset olisivat valittaneet käännöspalvelujen puutteesta.

(1) EYVL L 38, 12.2.1998.